Kia ara ake a Matariki i te huapae e tika ana kia hoki ngā mahara ki te hunga kua riro ki te Pūtahi-nui-o-Rehua. I tēnei rā whakahirahira, arā te pānuitanga tuatoru o te pire kia hoki ngā mahara ki ētahi o ngā pou o Te Ao Māori kua ngaro i te tirohanga kanohi. Ko Pōhutukawa te whetū i hoki ai e mahara ki te hunga mate. Kia kī ake au ka nui te mokemoke i konei ki a Ahorangi Te Moana-nui-a-Kiwa Jackson ki a Kahurangi Temuranga Batly-Jackson, ki a Tā Harawira Gardiner otirā ki tō rātou tira haere katoa kua tangihia kua mihia rātou, haere atu rā ki te huinga o te kahurangi. Whakarērea mai mātou ki muri nei ki te pīkau tonu i tā koutou i mahia ai ki te whakatinana hoki i tā koutou i wawata ai. Ki a tātou te hunga ora, tēnā rā koutou katoa.